Ruotsin sisäministeri tuomitsee uhkailut ja muistuttaa, että kaikilla on oikeus harjoittaa uskontoaan.

Rikottuja ikkunoita, hakaristein tuhrittuja seiniä ja uhkaavia viestejä "Tiedämme, missä asut". Ne ovat olleet Uumajan juutalaisyhdistyksen arkipäivää jo pitkään.

Nyt yhdistys on saanut tarpeekseen. Se on päättänyt irtisanoa tilansa ja lopettaa toimintansa uusnatsien uhkailujen vuoksi. kertoo ruotsalaismedia.

– Tämä ei ole se Uumaja, jonka tunnen. Jotakin on tapahtunut. Kun juutalaislapset joutuvat uhkaaviin tilanteisiin, ja heitä uhkaillaan syntyperänsä vuoksi, on menty liian pitkälle, sanoo yhdistyksen puheenjohtaja Carinne Sjöberg Ruotsin televisiossa (siirryt toiseen palveluun).

Sjöbergin mukaan yhdistyksen järjestämiin tilaisuuksiin osallistui aiemmin kymmeniä ihmisiä. Yhdistyksessä on viitisenkymmentä jäsentä.

– Nyt tuskin kukaan tulee, koska he pelkäävät meihin kohdistuvia uhkia, Sjöberg kertoo kristillisessä Dagen-lehdessä (siirryt toiseen palveluun).

Poliisi epäilee Nordfrontia

Uumajan poliisi on vahvistanut yhdistykseen kohdistuneet uhkailut. Poliisi epäilee, että niiden takana on uusnatsistien Nordfront. Varmuutta siitä ei ole.

– Arviomme mukaan yhdistykseen kohdistuu uhkakuva, ja olemme lisänneet turvallisuutta eri toimenpiteillä, Uumajan poliisin tiedottaja Malin Axroth sanoo uutistoimisto TT:lle (siirryt toiseen palveluun).

Uhkailut ovat kohdistuneet myös juutalaisyhdistyksen yksittäisiin jäseniin, ja uhkailijat ovat todella tienneet, missä he asuvat.

Yhden jäsenen auton ikkunat rikottiin, ja Sjöberg on itse saanut postilaatikkoonsa rasistisia mainoksia. Lisäksi ovella on käyty kysymässä, asuuko talossa juutalaisia.

Sisäministeri: Kaikilla oikeus harjoittaa uskontoaan

Yhdistyksen päätös lakkauttaa toimintansa on herättänyt voimakkaita reaktioita Ruotsissa hallitusta myöten. Sisäministeri Anders Ygeman on tuominnut uhkailut.

– Kaikilla ihmisillä Ruotsissa, uskonnosta riippumatta, on oikeus harjoittaa uskoaan turvassa, sanoo Ygeman uutistoimisto TT:lle (siirryt toiseen palveluun).

Uumajan kunta on kutsunut yhdistyksen puheenjohtajan Carinne Sjöbergin keskustelemaan tilanteesta. Kunta on valmis järjestämään yhdistykselle toiset tilat.

Sjöbergin mukaan hän on yrittänyt selittää tilanteen uhkaavuutta kunnalle neljän vuoden ajan. Hän kokee, ettei kunta ole reagoinut riittävän voimakkaasti.

– Emme aio olla hiljaa ja pelätä. Tapahtumat muistuttavat Saksasta 1930-luvulla. Meidän pitää saada tukea kunnalta ja toivomme saavamme paikan, jossa voimme tuntea olevamme turvassa, sanoo Sjöberg Dagen-lehdessä.

Juutalaisten vastaisista viharikoksista tehtyjen rikosilmoitusten määrä on lisääntynyt huomattavasti viiden viime vuoden aikana.

Vuonna 2015 niitä tehtiin 277 kappaletta. Määrä oli kasvanut yli 40 prosentilla viidessä vuodessa, osoittavat rikoksia ehkäisevän neuvoston Brån tilastot (siirryt toiseen palveluun).